ნიკოლოზ სეხნიაშვილი
ნიკოლოზ სეხნიაშვილი (დ. 9 დეკემბერი, 1993) — ქართველი პროფესიონალი მოკრივე. სეხნიაშვილის დებიუტი პროფესიონალურ კრივში 2018 წლის 29 აპრილს შედგა. იგი ამჟამად ამერიკაში, ფლორიდის შტატში ცხოვრობს და ცნობილი მწვრთნელის, ხავიელ სენტენოს მეთვალყურეობის ქვეშ ვარჯიშობს. შეერთებულ შტატებში გამგზავრებამდე, სეხნიაშვილი საბერძნეთში ასპარეზობდა. 2019 წელს სეხნიაშვილს მსოფლიო ლიდერმა კომპანიამ Top Rank-მა გაუფორმა ხელშეკრულება. Top Rank-ის ხელმძღვანელმა, ბობ არუმმა Boxing Scene-ს განუცხადა, რომ იგი დარწმუნებულია იმაში, რომ სეხნიაშვილი მისი პირველი მსოფლიო ჩემპიონი გახდება საქართველოდან. 2019 წლის ნოემბერში, Top Rank-ის ბანერის ქვეშ სეხნიაშვილის სადებიუტო ბრძოლა შედგა ამერიკელ ედი გეითსის წინააღმდეგ, ფლორიდაში, ორლანდოში. მან მოწინააღმდეგე ნოკაუტით დაამარცხა. მისი შემდეგი ბრძოლა ლას-ვეგასში, MGM Grand-ში შედგა სადაც მან ამერიკელი მეტოქე, ისაია ჯონსი დიდი უპირატესობით დაამარცხა. სეხნიაშვილის მომდევნო ბრძოლა დაგეგმილია 2021 წლის 3 აგვისტოს მედისონ-სკვერ-გარდენი-ის ლეგენდარულ არენაზე.